**Görbeháza Község Önkormányzata**

**Képviselő-testületének**

**7/2020. (V.26.) önkormányzati rendelete**

**az önkormányzat saját halottjává nyilvánítás szabályairól**

Görbeháza Község Önkormányzatának Képviselő-testülete a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében eljáró Görbeháza Község Polgármestere, a veszélyhelyzet kihirdetéséről szóló 40/2020. (III. 11.) Korm. rendelettel kihirdetett veszélyhelyzetben, az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdés i) pontjában meghatározott feladatkörében eljárva - a Képviselő-testület tagjainak tájékoztatása mellett - a következőket rendeli el:

**1. §**

E rendelet célja, hogy az önkormányzat – a községért végzett kiemelkedő közéleti, szakmai, művészeti és egyéb tevékenységére figyelemmel – az elhunyt iránti megbecsülését méltó módon kifejezhesse és osztozzon a hozzátartozók gyászában.

**2. §**

(1) Görbeháza Község Önkormányzata – ha az az elhunyt végakaratával, illetve a legközelebbi hozzátartozók szándékával nem ellentétes – elhalálozása esetén saját halottjának tekinti azt a személyt:

       a) aki elhalálozásakor az önkormányzat képviselő-testületének tagja,

       b) akinek a képviselő-testület a „Görbeháza Díszpolgára” címet adományozta.

(2) Görbeháza Község Önkormányzata – ha az az elhunyt végakaratával, illetve a legközelebbi hozzátartozók szándékával nem ellentétes – elhalálozása esetén saját halottjának tekintheti azt a személyt:

a) aki legalább 20 éven át az önkormányzat által fenntartott intézmény vezető beosztású tisztviselője volt,

b) akit kimagasló szakmai, emberi, hivatásbéli vagy közéleti érdemeire, teljesítményére tekintettel a képviselő-testület minősített többségű határozatával erre érdemesnek tart,

c) aki halálakor legalább 25 éve az önkormányzat foglalkoztatásában állt.

**3. §**

(1)  A saját halottá nyilvánításról a 2. § (1) bekezdésének a)-b) pontjában meghatározott esetben a polgármester, a (2) bekezdés a)-c) pontokban meghatározott esetekben a képviselő-testület minősített többségű határozattal dönt.

(2) A saját halottá nyilvánítást kezdeményezheti:

            a) polgármester

            b) képviselő-testület tagja

            c) jegyző

**4. §**

(1) Amennyiben a hozzátartozók igénylik, az önkormányzat saját halottjának temetésével, a kegyeleti feladatokkal kapcsolatos teendők – a közvetlen hozzátartozókkal egyeztetve – ellátásáról a polgármester gondoskodik.

(2) A polgármester az (1) bekezdésben foglalt feladatkörében

             a) megteszi a temetéssel kapcsolatos átvállalt intézkedéseket

             b) gondoskodik a sajtóközlemény elkészítéséről,

             c) gondoskodik a gyászlobogó kihelyezéséről.

(3) A temetési költségek fedezetét a polgármesteri hivatal költségvetésében e célra biztosított költségkeret biztosítja.

(4) Temetési költségek e rendelet alkalmazásában:  
a) halott-szállítás,  
b) sírhelyváltás, sírásás,  
c) koporsó, vagy urna,  
d) ravatalozás, szertartás,  
e) kegyeleti kellékek  
f) az önkormányzat koszorúja.

**5. §**

(1) Az önkormányzat a saját halottja temetési költségét bruttó 500.000 Ft összeghatárig viseli, melyet a képviselő-testület általános tartaléka terhére biztosít.

(2) Ha az elhunytat más szerv is a saját halottjának tekinti, az önkormányzat a költségek megegyezés szerinti részét viseli. Az elhunytat saját halottjának tekintő másik féllel a költségek viseléséről szóló megállapodást a polgármester köti meg.

**6. §**

Ez a rendelet a kihirdetést követő napon lép hatályba.

Giricz Béla Lászlóné Dr. Juhász Péter

polgármester jegyző

Záradék:

A rendeletet kihirdettem:

Görbeháza, 2020. május 27.

Dr. Juhász Péter

jegyző